Pe masa ședinței de guvern de astăzi se află un proiect de hotărâre prin care se încep procedurile de expropriere a imobilelor care se află în calea secțiunii 1 Sibiu – Boița a autostrăzii Sibiu – Pitești, dacă va fi adoptat.

În baza proiectului de hotărâre se aprobă amplasamentul autostrăzii, se aprobă declanșarea procedurii de expropriere, se aprobă lista cuprinzând imobilele supuse exproprierii, lista proprietarilor, precum şi sumele individuale aferente despăgubirilor estimate de către expropriator.

Suma totală propusă pentru exproprieri este de cinci milioane de lei, fiind alocată de la Bugetul de stat, prin bugetul Ministerului Transporturilor. Conform proiectului, această sumă va intra într-un cont bancar deschis pe numele Companiei Naționale de Administrare a Infrastructurii Rutiere - S.A., urmând a fi virate persoanelor care au imobile expropriate.

De la 2,22 de lei, la un milion

Pe lista propusă spre validare în ședința de guvern apar peste 1200 de poziții, însă numele persoanelor fizice sau juridice care ar urma să fie despăgubite este mai mic, deoarece mai multe parcele au același proprietar. În total urmează să fie expropriați peste 1,251 milioane de mp de terenuri și clădiri. Cei mai mulți bani ar urma să ajungă la Parcul Industrial SA, peste un milion de lei, însă decizia de a se construi în zona ocupată de parc produce nemulțumiri. ”Autostrada străbate Parcul Industrial Șelimbăr fix prin mijloc. Sunt afaceri care au demarat primele investiții unde se vor produce exproprieri. În plus, nu este prevăzută o intrare în parc de pe autostradă, ceea ce creează din nou nemulțumiri. Ca să nu mai vorbim că nu există nicio legătură cu cea mai importantă intersecție de drumuri naționale: DN1 cu DN7, la post control Veștem”, susține primarul comunei Șelimbăr, Marius Grecu.

Cea mai mică sumă care primită în urma exproprierii este de 2,22 de lei și ar urma să fie achitată pentru 3 mp în Tălmaciu. Suprafața din care se expropriază este de 2.500 mp.

Pe listă apar și mai multe biserici. La Tălmaciu, Biserica Ortodoxă de aici ar urma să primească peste 20 de mii de lei, în Tălmăcel Biserica Greco-Orientală ar urma să primescă pentru 2200 de mp de teren extravilan peste 1600 de lei.

9,7 milioane de euro pe kilometru

Licitația pentru acest tronson de autostradă a fost câștigată de societatea Porr. Tronsonul Sibiu-Boiţa are o lungime de 13 kilometri, iar prețul estimat este de 9,7 milioane de euro pe kilometru construit. Contractul de proiectare și execuţie prevede un termen de 12 luni pentru proiectare şi 36 de luni execuţie.

Propunerea financiară s-a ridicat la 612.647.863,38 lei fără TVA, echivalentul a 129 milioane euro fără TVA. Societatea a ofertat o perioadă de garanţie a lucrărilor de 10 ani.

Lotul 1 aferent Secţiunii 1 se întinde între km. 0+000 - km. 13+170, iar traseul autostrăzii va începe în zona localităţii Şelimbăr, la intersecţia cu centura Sibiu. Aliniamentul se continuă la vest de Drumul naţional DN7, în paralel cu acesta, fiind amplasat într-o zonă colinară până la km 6, în zona localităţii Veştem. În continuare, traseul autostrăzii traversează la vest de Tălmaciu, drumul judeţean DJ 105G, Avrig - Marşa - Tălmaciu – Sadu până în zona Boiţa unde este prevăzut un nod rutier ce asigură conectivitatea temporară a autostrăzii Sibiu-Piteşti cu DN7.

Autostrada Sibiu-Piteşti ar urma să aibă o lungime de 122,1 kilometri şi este împărţită în cinci loturi, Sibiu-Boiţa, Boiţa-Cornetu, Cornetu-Tigveni, Tigveni-Curtea de Argeş şi Curtea de Argeş-Piteşti, va avea opt noduri rutiere şi nouă tuneluri.

Lista propusă pentru exproprieri poate fi văzută aici:

Anexa nr. 2